- lønnsomhet gjennom nettverk og kunnskap	Vår dato	Vår referanse
	18.1.2007	
Vår saksbehandler  August Nilssen	Deres dato	Deres referanse

Fornyings- og adminstrasjonsdepartementet (FAD)
Adr: postmottak@fad.dep.no 
Høringssvar fra eforum i Standard Norge.
Ref: Forslag til regler om arbeidsgivers adgang til ansattes e-post mv.
Høringsfrist: 17. januar 2007
eforum er en interesseorganisasjon og et kompetansenettverk som skal bidra til at norske virksomheter får økt lønnsomhet gjennom anvendelse av elektronisk forretningsdrift nasjonalt og internasjonalt, gjennom kompetansebygging og gode rammebetingelser.
Eforum vil i sin rolle som pådriver og på vegne av sine medlemmer inngi synspunkter / forslag de foreslåtte endringer i lovverket og i forskrift
Først vil vi understreke at vi er enige i det er helt sentralt å ivareta personvernet for ansatte og ha regler for bruk og innsyn i bla. epost og annen kommunikasjon gjennom elektroniske kommunikasjonsverktøy, som arbeidsgiver har stillet til disposisjon for arbeidstaker. 
Vårt utgangspunkt er at  all personalisert e-postadresse som man har i kraft av sin jobb ikke er privat. Den er arbeidsgivers og man har fått den for å kunne utøve sitt arbeid. 
Det er imidlertid noen ansatte som bruker elektroniske kommuniksjonsverktøy de har mottatt fra arbeidsgiver til private formål, for eksempel arbeidsgivers e-post. I mange tilfeller er årsaken til dette mangel på retningslinjer for bruk av e-post på arbeidsplassen. Resultatet blir sammenblanding av bedriftens informasjon og privat informasjon. Dette kan styres gjennom bevisstgjøring og tiltak for å skille informasjonen fra hverandre før innsyn er aktuelt. 
At personopplysningsloven i utgangspunktet krever at det finnes slike retningslinjer i virksomhetene er lite kommunisert og følgelig lite kjent. Altfor få bedrifter har slike retningslinjer. Vi skjønner at dette og det faktum at man har hatt konkrete innsynskonflikter i store norske virksomheter som er bakgrunnen for et mulig nytt regelverk. 
Imidlertid må man ta et annet utgangspunkt enn lovgiver har valgt å gjøre. 
1) Økt krav til intern kontroll og forretningsmessig innsyn  .
Gjennom nytt internasjonalt lovverk og regelverk vil også norske bedriftsledere etter hvert få seg pålagt et økt krav til intern kontroll, dokumentasjon og derved behov for forretningsmessig innsyn til all formell/virksomhetsrelatert kommunikasjon. 
Norske bedrifter som er listet på børs i USA er allerede underlagt slikt lovverk, ref Statoil mfl.
Ref: Sarbanes-Oxley Act (SOX) samt det kommende EU Direktiv No 8, som det nå arbeides med, det vil bli EU’s oppfølger av SOX for ikke å skape markedsmessig ubalanse mellom USA og EU.
2) Innsyn: Informasjonsbehov vs kontroll
Arbeidsgiver og arbeidstaker har i utgangspunktet et felles mål, en attraktiv og lønnsom arbeidsplass. 
Arbeidsgivere ønsker en regulert mulighet for innsyn i e-postkasser og annen kommunikasjon / logger fordi det er forretningsrelevant informasjon der som tilhørere bedriften og som også andre enn den aktuelle arbeidstaker trenger tilgang til. Årsaken til innsynet er med andre ord normalt behov for informasjon, ikke for å kontrollere en ansatt. 
Differensiert regelverk med utgangspunkt i krav om retningslinjer.
Det er med andre ord behov for et regelverk som differensierer mellom regler for innsyn i det som er bedriftens og det som er privat, samt det som er for å ivareta behov for informasjon og det som er kontroll. Utgangspunktet må fortsatt være krav til retningslinjer. 
Eforum mener at:
1. Regelverket må tydeliggjøre at arbeidsgiver har en klart definert styringsrett og eierskap til alle virksomhetsrelaterte dokumenter og all kommunikasjon, knyttet til bruk av de elektroniske verktøy som er stillet til disposisjon for arbeidstaker i forbindelse med utførelse av de arbeidsoppgaver som er tillagt arbeidstaker i ansettelsesforholdet. Arbeidsgiver må gies adgang til all virksomhets relatert kommunikasjon enten i form av arkivert kommunikasjon eller som mellomlagret kommunikasjon eller som loggført aktivitet
2. Arbeidsgivers tilgang til informasjon og kommunikasjon som nevnt ovenfor skal være omforent, forstått og akseptert gjennom en skriftlig avtale mellom arbeidsgiver og arbeidstaker. En slik avtale bør bygge på et mal-dokument / gjerne en Norsk Standard, der partene blir omforent om hvilke typer innsyn som er aktuelt for arbeidsgiver å ha lov til å gjennomføre, når det kan gjennomføres og hvordan det kan gjennomføres, sett i forhold til de elektroniske verktøy arbeidstaker har fått til disposisjon. 
3. Innføring av nye sikkerhetsmekanismer for elektronisk kommunikasjon i åpne nettverk basert på elektronisk ID, bruk av Digitale Signaturer etc vil medføre at mange av disse problemer bli borte. Det er derfor nødvendig at man også vurderer dette i forhold til nytt regelverk.
Konklusjon
Eforum mener at verken alternativ 1 eller 2 som  forslag til endring i forskrift  kan brukes. 
Forskriften må bli mindre detaljert, og i tråd med synspunktene ovenfor. 
Vi foreslår at det iverksettes et arbeid med å utvikle omforent regningslinjer for avtalen mellom arbeidstaker og arbeidsgiver, og som kan fastsettes som en Norsk Standard. Hensikten er å sikre at man får retningslinjer som ivaretar begge parter. 
Det må legges opp til stort fokus på informasjon både til arbeidstakere og til arbeidsgivere for å sikre at regelverket om krav til retningslinjer er kjent.  

Med vennlig hilsen
eforum i Standard Norge
August Nilssen
Fungerende daglig leder